CELEX: 32013R1214
Language: sk
Date: 2013-11-28 00:00:00
Title: Vykonávacie nariadenie Komisie (EÚ) č. 1214/2013 z  28. novembra 2013 , ktorým sa do Registra chránených označení pôvodu a chránených zemepisných označení zapisuje názov [Saint-Marcellin (CHZO)]

29.11.2013   
            
            
               SK
            
            
               Úradný vestník Európskej únie
            
            
               L 319/1
            
         VYKONÁVACIE NARIADENIE KOMISIE (EÚ) č. 1214/2013
   z 28. novembra 2013,
   ktorým sa do Registra chránených označení pôvodu a chránených zemepisných označení zapisuje názov [Saint-Marcellin (CHZO)]
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny (1), a najmä na jeho článok 15 ods. 1 a článok 52 ods. 2,
   keďže:
   
               (1)
            
            
               Nariadenie (EÚ) č. 1151/2012 nadobudlo účinnosť 3. januára 2013. Zrušilo a nahradilo sa ním nariadenie Rady (ES) č. 510/2006 z 20. marca 2006 o ochrane zemepisných označení a označení pôvodu poľnohospodárskych výrobkov a potravín (2).
            
         
               (2)
            
            
               Žiadosť Francúzska o zápis názvu „Saint-Marcellin“ do registra bola v súlade s článkom 6 ods. 2 nariadenia (ES) č. 510/2006 uverejnená v Úradnom vestníku Európskej únie
                   (3).
            
         
               (3)
            
            
               Vzhľadom na to, že Komisii nebola oznámená žiadna námietka v zmysle článku 7 nariadenia (ES) č. 510/2006, názov sa musí zapísať do registra.
            
         
               (4)
            
            
               Komisii bol 12. novembra 2010 doručený list, v ktorom ju francúzske orgány informovali, že spoločnosť VALCREST s pôsobiskom na ich území mimo dotknutej zemepisnej oblasti legálne uvádzala na trh výrobok s obchodným názvom „Saint-Marcellin“, pričom tento názov plynule používala vyše piatich rokov, a že táto skutočnosť bola predmetom vnútroštátneho námietkového konania. Uvedená spoločnosť teda spĺňala podmienky stanovené v článku 13 ods. 3 druhom pododseku nariadenia (ES) č. 510/2006, aby mohla využiť prechodné obdobie, počas ktorého môže legálne používať obchodný názov po jeho zapísaní do registra.
            
         
               (5)
            
            
               Podmienky stanovené v článku 13 ods. 3 druhom pododseku nariadenia (ES) č. 510/2006 boli začlenené do článku 15 ods. 1 nariadenia (EÚ) č. 1151/2012.
            
         
               (6)
            
            
               Keďže spoločnosť VALCREST spĺňa podmienky stanovené v článku 15 ods. 1 nariadenia (EÚ) č. 1151/2012, malo by jej byť pridelené prechodné obdobie piatich rokov, aby smela používať názov „Saint-Marcellin“.
            
         
               (7)
            
            
               Opatrenia stanovené v tomto nariadení sú v súlade so stanoviskom Výboru pre politiku kvality poľnohospodárskych výrobkov,
            
         PRIJALA TOTO NARIADENIE:
   Článok 1
   Názov uvedený v prílohe k tomuto nariadeniu sa zapisuje do registra.
   Článok 2
   Spoločnosti VALCREST sa povoľuje používať registrovaný názov „Saint-Marcellin“ (CHZO) počas prechodného obdobia piatich rokov od nadobudnutia účinnosti tohto nariadenia.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 28. novembra 2013
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 343, 14.12.2012, s. 1.
   
      (2)  Ú. v. EÚ L 93, 31.3.2006, s. 12.
   
      (3)  Ú. v. EÚ C 384, 13.12.2012, s. 21.
   
      PRÍLOHA
      Poľnohospodárske výrobky určené na ľudskú spotrebu uvedené v prílohe I k zmluve:
      
         Trieda 1.3.   Syry
      
      FRANCÚZSKO
      Saint-Marcellin (CHZO)